Návrh na realizáciu opatrení finančného, ekonomického a sociálneho balíčka vlády SR v železničnej osobnej doprave – dochádzka do zamestnania

Účelom železničnej osobnej dopravy realizovanej na základe zmlúv o dopravných službách vo verejnom záujme je zabezpečiť dopravné služby za určené cestovné, primeranú výkonnosť dopravných služieb podľa potrieb dopravnej obslužnosti územia, zohľadniť sociálne a environmentálne faktory a faktory regionálneho rozvoja.
Zmluvu o dopravných službách vo verejnom záujme uzatvára štát s poskytovateľom dopravných služieb na dopravné výkony, ktoré sú potrebné z hľadiska zabezpečenia dopravnej obslužnosti územia, ale ktoré by ako podnikateľ z hľadiska svojich obchodných záujmov, najmä pre ekonomickú efektívnosť, vôbec neposkytoval, alebo neposkytoval v požadovanom rozsahu  a kvalite alebo neposkytoval za regulované cestovné. 
V súčasnosti má štát uzatvorené dve zmluvy o dopravných službách vo verejnom záujme, a to so Železničnou spoločnosťou Slovensko, a. s. a so spoločnosťou  RegioJet, a. s. na trati Bratislava – Komárno (ďalej len „dopravca“).
Základné cestovné a osobitné cestovné v 2. vozňovej triede vo vnútroštátnej doprave 
za dopravné služby vykonávané na základe zmluvy o dopravných službách vo verejnom záujme v železničnej osobnej doprave  a podmienky ich uplatňovania sú predmetom regulácie¹. 
S cieľom podporiť ďalší rozvoj železničnej osobnej dopravy, bol vypracovaný návrh realizácie opatrení finančného, ekonomického a sociálneho balíčka prostredníctvom úprav cestovného pre cestujúcich v železničnej osobnej doprave dochádzajúcich do zamestnania s využitím časových predplatných cestovných lístkov týždenných alebo mesačných, ktoré slúžia ako cestovný lístok pre využívanie železničnej osobnej dopravy a platia najmenej na jednu jednosmernú alebo spiatočnú cestu každý deň predplateného časového obdobia na určenom traťovom úseku, a to formou zľavy vo výške 50% obyčajného cestovného. 

Pre zavedenie a uplatnenie tejto úpravy sa navrhujú nasledovné podmienky:

· navrhované zmeny sa týkajú prepravy osôb v 2. vozňovej triede pre prevádzku vlakov realizovaných v rámci zmlúv o dopravných službách vo verejnom záujme na území SR, 
· zľava pri traťových predplatných cestovných lístkoch mesačných/týždenných, jednosmerných a obojsmerných sa navrhuje zvýšiť na úroveň 50 % z obyčajného cestovného, 
· traťové predplatné cestovné lístky  je možné vydať až po pohraničný priechodový bod,
· [bookmark: _GoBack]traťové predplatné cestovné lístky neplatia na tratiach Tatranskej elektrickej železnice a Ozubnicovej železnice,
· traťové predplatné cestovné lístky na zľavnenú prepravu budú vydávané na konkrétneho zákazníka,
· traťové predplatné cestovné lístky nebudú viazané na konkrétny vlak,
· traťové predplatné cestovné lístky platia len na traťovom úseku uvedenom na cestovnom lístku,
· vo vlakoch, ktoré nie sú realizované v zmysle zmluvy o dopravných službách vo verejnom záujme, sa traťové predplatné cestovné lístky uznajú za osobitných podmienok,
· vo vlakoch kategórie EC (EuroCity) sa traťové predplatné cestovné  lístky uznajú bez potreby  zakúpenia EC príplatku,
· vo vlakoch kategórie SC (SuperCity) je potrebné si zakúpiť SC príplatok, ktorý obsahuje miesto, keďže vlaky SC sú povinne miestenkové,
· traťové predplatné cestovné lístky sa vydávajú na vzdialenosť maximálne 210 km. 
Vláda Slovenskej republiky na svojom rokovaní 22. októbra 2014 prijala uznesenie        č. 530, ktorým schválila iniciatívny materiál predložený ministrom dopravy, výstavby a regionálneho rozvoja Slovenskej republiky pod názvom „Návrh na realizáciu opatrení finančného, ekonomického a sociálneho balíčka vlády v železničnej osobnej doprave“, ktorým sa zaviedla bezplatná preprava detí do dovŕšenia 15 rokov veku; žiakov a študentov denného štúdia do dovŕšenia 26 rokov veku; osôb, ktoré dovŕšili 62 rokov veku a všetkých poberateľov dôchodkov podľa zákona č. 461/2003 Z. z. o sociálnom poistení v znení neskorších predpisov. 
Vláda Slovenskej republiky na svojom rokovaní 20. novembra 2014 prijala uznesenie      č. 590, ktorým schválila iniciatívny materiál predložený ministrom dopravy, výstavby a regionálneho rozvoja Slovenskej republiky, a ktorým sa zaviedla bezplatná preprava aj u poberateľov vdovských výsluhových dôchodkov, vdoveckých výsluhových dôchodkov, sirotských výsluhových dôchodkov a invalidných výsluhových dôchodkov podľa zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov.
Predkladaným návrhom sa završuje proces realizácie opatrení finančného, ekonomického a sociálneho balíčka vlády SR v železničnej osobnej doprave realizovanej v rámci záväzku verejnej služby, ktorého cieľom je zvýšenie záujmu cestujúcej verejnosti o cestovanie železničnou osobnou dopravou, posilnenie existujúcich vlakových spojení a zavedenie nových vlakov na vybraných tratiach. 
Predpokladaná potreba finančných prostriedkov na realizáciu vyššie uvedených úprav cestovného v osobnej železničnej doprave na základe aktuálnych údajov a predikovaného vývoja dopadov sa odhaduje vo výške  1,350 mil. eur. Predpokladá sa, že odhadovaný dopad bude krytý výnosmi získanými zo zvýšeného záujmu cestujúcich v osobnej železničnej doprave. Prípadný rozdiel medzi odhadovanou čiastkou a konečnými skutočnými dopadmi bude zabezpečený v rámci limitov kapitoly Ministerstva doprav, výstavby a regionálneho rozvoja SR.   

